MRK mag appèl aanteken oor Semenya-saakCaster Semenya. Foto: AP Photo/Mark Schiefelbein Die Suid-Afrikaanse Menseregtekommissie mag appèl aanteken nadat die Switserse hooggeregshof verlede jaar beslis het dat Caster Semenya se 800 m-dae verby is totdat sy instem om medikasie te gebruik wat sal help om haar testosteroonvlakke te verlaag. Die Europese menseregtehof het nou die MRK toestemming gegee om teen dié uitspraak appèl aan te teken. “Ons verwelkom die besluit,” sê Gushwell Brooks, woordvoerder van die MRK. “Dit is die eerste keer wat die MRK betrokke is in menseregtewetgewing op ŉ internasionale forum en ook die eerste keer dat die Europese kommissie aansoek om verlof tot appèl goedkeur vir ŉ Afrika-menseregte-instansie.” José María Odriozola, ’n Spaanse professor in biochemie en lid van die Internasionale Vereniging vir Atletiekfederasies (IAAF), het vroeër onder meer gesê dat die Suid-Afrikaner meer testosteroon as die meeste mans het, en daarom ’n onregverdige voordeel het. Semenya het in Mei 2019 ŉ grensverskuiwende saak teen die IAAF voor die hof vir sportarbitrasie (CAS) verloor, wat beteken sy moet medikasie gebruik om haar testosteroonvlakke te verlaag as sy voortaan aan spesifieke items wil deelneem. Sy het op 18 Februarie vanjaar ŉ aansoek by die Europese kommissie ingedien waarin sy die regulasies van Wêreldatletiek daag. Die MRK moet voor 12 Oktober 2021 sy appèl indien.